Poštovani narodni poslanici, u skladu sa članom 90. stav 2. i članom 101. stav 2. i 5. Poslovnika Narodne skupštine, obaveštavam vas da zbog vanredne situacije, uzrokovane elementarnom nepogodom, ministar unutrašnjih poslova dr Nebojša Stefanović, nije u mogućnosti da prisustvuje sednici Narodne skupštine danas u 10,00 časova, kao ovlašćeni predstavnik Vlade, prilikom razmatranja 12. tačke dnevnog reda sednice. Dopis koji nam je upućen pre nekoliko minuta želim da prenesem i da pročitam i javnosti i vama kao poslanicima: „Molim vas da se zbog potrebe za hitnim održavanjem Republičkog štaba za vanredne situacije, na čijem čelu je ministar za unutrašnje poslove, dr Nebojša Stefanović, koji će se održati dana 15. maja 2014. godine, u 11,00 časova, omogućite pomeranje sednice Narodne skupštine, dana 15. maja 2014. godine sa 10,00 na 15,00 časova. Takođe molimo da se iz istih razloga zakazan Odbor za odbranu i unutrašnje poslove pomeri dana 15. maja 2014. godine sa 9,00 časova na 14,00 časova“. Iz tih razloga, nastavak današnje sednice Narodne skupštine odlaže se za 15,00 časova, do kada određujem pauzu u radu, a Odbor nadležni će biti u 14,00 časova. Zahvaljujem što ste došli.